**Επιτροπή Ισότητας των Φύλων στην Απασχόληση και στην Επαγγελματική Εκπαίδευση**

**Προσχέδιο Δελτίου τύπου 8ης ΜΑΡΤΗ 2018**

**8η Μάρτη… 161 χρόνια μετά**

Η διεκδίκηση των κοινωνικών δικαιωμάτων των γυναικών και της ισότητας των φύλων υπήρξε μια μακρά και επίπονη διαδικασία στην Ευρώπη, αλλά και στην Κύπρο. Η ισότητα των φύλων συμβάλλει στη γενική ευημέρια και σε μια κοινωνία πιο δίκαιη, χωρίς αποκλεισμούς, τόσο για τις γυναίκες όσο και για τους άνδρες.

Παρόλο που, 161 χρόνια μετά, έχει σημειωθεί μεγάλη πρόοδος στη βελτίωση της ισότητας των φύλων, δυστυχώς πρέπει ακόμα να καταβληθεί μεγαλύτερη προσπάθεια, αφού τα έμφυλα κενά εξακολουθούν να υφίστανται σχεδόν σε όλους τους τομείς.

Οι Δείκτες Ισότητας του Ευρωπαϊκού Ινστιτούτου Ισότητας για το 2017 καταδεικνύουν ότι η πρόοδος προς την ισότητα των φύλων στην ΕΕ 28 είναι πολύ αργή, αλλά υπάρχουν περιθώρια βελτίωσης και αντιμετώπισης των εμποδίων προς την επίτευξή της.

Εξακολουθεί να υφίσταται έμφυλο χάσμα στην απασχόληση καθώς και εμπόδια στην πρόσβαση στην αγορά εργασίας. Η περιορισμένη ισορροπία μεταξύ επαγγελματικής και προσωπικής ζωής επηρεάζει αρνητικά τόσο τις γυναίκες όσο και τους άνδρες, αλλά σε μεγαλύτερο βαθμό τις μητέρες, αφού το βάρος της οικιακής εργασίας, και της μη αμειβόμενης φροντίδας και περίθαλψης είναι ιδιαίτερα υψηλό μεταξύ των γυναικών.

1. Το χάσμα αμοιβών δημιουργεί έμφυλες ανισότητες που οδηγούν τις ηλικιωμένες γυναίκες σε αυξημένη έκθεση στη φτώχεια και σε έμφυλο συνταξιοδοτικό χάσμα, καθώς και αυξημένο κίνδυνο φτώχειας.

Προβλήματα, όπως η μη προστασία της μητρότητας, η παρενόχληση και η σεξουαλική παρενόχληση, η μη συμφιλίωση οικογενειακής, επαγγελματικής και ιδιωτικής ζωής, η άνιση αμοιβή για εργασία ίσης αξίας, η γυάλινη οροφή και ο γυάλινος τοίχος, το κολλώδες δάπεδο καθώς και ο έμφυλος επαγγελματικός διαχωρισμός εξακολουθούν να υφίστανται.

Παρά το πλούσιο κοινοτικό κεκτημένο και των αποφάσεων του Δικαστηρίου της Ευρωπαϊκής Ένωσης για την ισότητα των φύλων στην απασχόληση δεν έχουν εξαλειφθεί οιδιακρίσεις και οι ανισότητες στην απασχόληση και στην επαγγελματική εκπαίδευση.

Οι αριθμοί καταδεικνύουν, δυστυχώς, ότι σε επίπεδο Ευρωπαϊκής Ένωσης:

* Οι γυναίκες εξακολουθούν να υποεκπροσωπούνται σε θέσεις λήψης αποφάσεων τόσο στην πολιτική όσο και στην απασχόληση.
* Οι καλύτερα αμειβόμενες διοικητικές θέσεις καταλαμβάνονται κυρίως από άνδρες, οι οποίοι προάγονται συχνότερα. Αυτή η τάση κορυφώνεται στις υψηλές θέσεις, όπου οι γυναίκες αποτελούν ποσοστό μικρότερο του 6% των Διευθυνόντων Συμβούλων.
* Οι γυναίκες αναλαμβάνουν την άμισθη οικιακή εργασία και φροντίδα των παιδιών ή συγγενικών προσώπων σε μεγαλύτερη κλίμακα απ' ότι οι άνδρες. Οι εργαζόμενοι άνδρες ασχολούνται κατά μέσο όρο 9 ώρες την εβδομάδα σε άμισθες δραστηριότητες φροντίδας και νοικοκυριού, ενώ οι γυναίκες ασχολούνται 22 ώρες. Αυτό έχει ως αποτέλεσμα μία στις 3 γυναίκες να μειώνουν τις ώρες απασχόλησής τους.
* Οι γυναίκες διακόπτουν συχνότερα τη σταδιοδρομία τους για τη φροντίδα των παιδιών ή συγγενικών προσώπων. Αυτές οι διακοπές δεν επηρεάζουν μόνο τις αποδοχές τους, αλλά έχουν επίσης αντίκτυπο στις μελλοντικές αποδοχές και συντάξεις.
* Οι γυναίκες υπερεκπροσωπούνται σε τομείς όπως η διδασκαλία, η υγεία ή οι πωλήσεις που προσφέρουν χαμηλότερους μισθούς.
* Οι μισθολογικές διακρίσεις, αν και παράνομες, συνεχίζουν να ενισχύουν την έμφυλη μισθολογική διαφορά.

Τα στοιχεία σε δελτίο τύπου της Στατιστικής Υπηρεσίας Κύπρου του 2017 καταδεικνύουν ότι στην Κύπρο:

* Το 38% των γυναικών ηλικίας 25 ετών και άνω έχει ολοκληρώσει την τριτοβάθμια εκπαίδευση και το 32% είναι απόφοιτες λυκείου.
* Οι γυναίκες αποτελούν το 48% του συνολικού εργατικού δυναμικού της Κύπρου.
* Μία στις δύο γυναίκες εργάζεται και από αυτές που εργάζονται το 85% έχει πλήρη απασχόληση και το 15% έχει μερική απασχόληση.
* Το 8% των γυναικών ηλικίας 15 ετών και άνω είναι άνεργες.
* Εννέα στις δέκα εργαζόμενες γυναίκες (90%) είναι υπάλληλοι. Από αυτές το 78% έχει μόνιμη εργασία και το 22% έχει προσωρινή εργασία.
* Οι γυναίκες υπερτερούν ως “υπάλληλοι υπηρεσιών και πωλήτριας” με ποσοστό 24%.
* Το χάσμα αμοιβών μεταξύ γυναικών και ανδρών είναι 14%.
* Σχεδόν μια στις τρεις γυναίκες (30%) βρίσκονται σε κίνδυνο φτώχειας ή κοινωνικού αποκλεισμού.
* Περισσότερες από μία στις έξι γυναίκες έχουν εισόδημα κάτω από το όριο φτώχειας, περίπου μία στις δέκα ζει σε νοικοκυριό με πολύ χαμηλό δείκτη έντασης εργασίας και το 15% υποφέρει από σοβαρή υλική στέρηση.

Η Επιτροπή Ισότητας των Φύλων στην Απασχόληση και στην Επαγγελματική Εκπαίδευση, στα πλαίσια των αρμοδιοτήτων της, όπως αυτές απορρέουν από τη σχετική νομοθεσία, εστιάζει τις δράσεις της στην ενημέρωση εργοδοτών και εργοδοτουμένων σε ότι αφορά τις νομοθεσίες ισότητας των φύλων στην απασχόληση και ιδιαίτερα στην προστασία της μητρότητας και στην παρενόχληση και σεξουαλική παρενόχληση στον εργασιακό χώρο.

Η Επιτροπή είναι στη διάθεση των εργαζομένων και των εργοδοτών για δωρεάν παροχή συμβουλών και κατάρτισης στις νομοθεσίες ισότητας των φύλων στην απασχόληση και για δωρεάν παροχή νομικής συνδρομής σε θύματα έμφυλων διακρίσεων, υπό όρους και προϋποθέσεις.